દેશની સર્વોચ્ચ અદાલતે આજે ઐતિહાસિક ચુકાદો આપ્યો છે. ચીફ જસ્ટિસ દીપક મિશ્રાની અધ્યક્ષતાવાળી બંધારણીય ખંડપીઠે બે વ્યક્તિની સહમતિથી બંધાતા સમલૈગિક સંબંધને ગુનો માનતી કલમને રદ કરી છે. સુપ્રીમ કોર્ટે આ કલમની જોગવાઈને મનસ્વી ગણાવીને વ્યક્તિના આત્મ- સન્માનને હાનિ નહિ પહોંચાડવાના મુદાંને મહત્વનો ગણ્યો હતો. ઉપરોકત બંધારણીય બેન્ચે કહયું હતું કે, દેશમાં દરેકને સમાનતાનો અધિકાર છે. આજના સમાજની વિચારસરણીમાં પરિવર્તનની આવશ્યકતા છે. કોઈ પણ વ્યક્તિ તેના વ્યક્તિત્વથી બચી શકે નહિ. સમાજમાં દરેકને જીવવાનો અધિકાર છે. સર્વોચ્ચ અદાલતનો ચુકાદો જાહેર થતાની સાથે જ એલજીબીટી સમુદાયમાં ખુશીની લહેર પ્રસરી ગઈ હતી. દેશના વિવિધ વિસ્તારોમાં રહેતા એલજીબીટી સમુદાયના લોકો આનંદવિભોર થઈને રડતા હતા. સુપ્રીમ કોર્ટે ડિસેમ્બર 2013માં આપેલા પોતાના જ ચુકાદાને પલટી નાખ્યો હતો. ચીફ જસ્ટિસ દીપક મિશ્રાનીઅધ્યક્ષતાવાળી બંધારણીય ખંડપીઠમાં જસ્ટિસ આરએફ નરીમાન, જસ્ટિસ એ એમ ખાનવિલકર, જસ્ટિસ ડીવાય ચંદ્રચુડ અને જસ્ટિસ ઈન્દુ મલ્હોત્રાનો સમાવેશ થતો હતો. ઉપરોકત સંવૈધાનિક ખંડપીઠે 10 જુલાઈના કેસની સુનાવણી શરૂ કરી હતી અને 17 જુલાઈના રોજ પોતાનો ચુકાદો સુરક્ષિત રાખ્યો હતો. સર્વોચ્ચ અદાલતે એવી ટિપ્પણી કરી હતી કે, જો કોઈ કાયદો વ્યક્તિના મૌલિક અધિકારોનું હનન કરતો હોય તો કેન્દ્ર સરકાર તેને રદ કરે એ વાતની અમે રાહ જોઈ ન શકીએ. સંવૈધાનિક બેન્ચે કહયું હતું કે, તેઓ એ વાતની સ્પષ્ટતા કરવા માગે છે કે તેઓ કલમ -377ને સમૂળગી રદ કરતા નથી, પરંતુ એ કલમ અંતર્ગત, કરવામાં આવેલી જે જોગવાઈ છે, જે બે પુખ્તવયની વ્યક્તિઓ વચ્ચેના સંબંધને અપરાધ ગણાવે છે તે ખરેખર ગુનાપાત્ર ઠેરવાય કે નહિ એ મુદાની વિચારણા કરી રહયા છે.